ഉത്രവധക്കേസില് വിചാരണ പൂര്ത്തിയായി ഒക്ടോബര് 11ന് വിധി പ്രസ്താവിക്കും കൊല്ലം: ഉത്രക്കേസില് വിചാരണ പൂര്ത്തിയായി. ഈ മാസം പതിനൊന്നിന് കൊല്ലം ജില്ലാ അഡീഷണല് സെഷന്സ് കോടതി കേസില് വിധി പറയും. 2020 മെയ് ആറിന് ഉത്രയെ ഭര്ത്താവ് സൂരജ് മൂര്ഖനെ ഉപയോഗിച്ച് കൊലപ്പെടുത്തിയെന്നാണ് കേസ്. പ്രതി സൂരജിനെതിരെ ശാസ്ത്രീയ തെളിവുകള് നിരത്തിയാണ് കോടതിയിലെ പ്രോസിക്യൂഷന്റെ അന്തിമ വാദം നടന്നത്. പാമ്ബ് ഉത്രയെ കേറി കൊത്തിയെന്ന സൂരജിന്റെ വാദത്തെ നിരാകരിക്കാന് ശാസ്ത്രീയ തെളിവുകളും പരീക്ഷണങ്ങളും വിദഗ്ദ്ധസമിതി റിപ്പോര്ട്ടും പ്രോസിക്യൂഷന് കോടതിയില് ഹാജരാക്കി. ഉത്രയുടെ അതേ തൂക്കത്തിലുള്ള ഡമ്മിയെ ഉപയോഗിച്ച് കൊലപാതക ദൃശ്യങ്ങള് അന്വേഷണ സംഘം പുനരാവിഷ്കരിച്ചിരുന്നു. മൂന്ന് മൂര്ഖന് പാമ്ബുകളെ ഉപയോഗിച്ചാണ് പൊലീസ് ഡമ്മി പരിശോധന നടത്തിയത്. കട്ടിലില് കിടത്തിയിരുന്ന ഡമ്മിയിലേക്ക് പാമ്ബിനെ കുടഞ്ഞിട്ടായിരുന്നു ആദ്യ പരിശോധന. പക്ഷേ ഡമ്മിയില് പാമ്ബ് കൊത്തിയില്ല. പിന്നീട് ഡമ്മിയുടെ വലം കയ്യില് കോഴിയിറച്ചി കെട്ടിവച്ച ശേഷം പാമ്ബിനെ പ്രകോപിപ്പിച്ചു. എന്നിട്ടും പാമ്ബ് കടിച്ചില്ല. ഇറച്ചി കെട്ടിവച്ച ഡമ്മിയുടെ വലം കൈ കൊണ്ട് പാമ്ബിനെ തുടര്ച്ചയായി അമര്ത്തി നോക്കിയപ്പോള് മാത്രമായിരുന്നു പാമ്ബ് ഡമ്മിയില് കടിച്ചത്. ഈ കടിയില് ഇറച്ചി കഷണത്തിലുണ്ടായ മുറിവില് പാമ്ബിന്റെ പല്ലുകള്ക്കിടയിലുണ്ടായ ദൂരം 1.7 സെന്റി മീറ്ററാണെന്നും വ്യക്തമായി. പിന്നീട് പാമ്ബിന്റെ ഫണത്തില് മുറുക്കെ പിടിച്ച് ഡമ്മിയില് കടിപ്പിച്ചു. ഈ കടിയില് പല്ലുകള്ക്കിടയിലെ ദൂരം 2 സെന്റി മീറ്ററിലധികമായി ഉയര്ന്നു. ഉത്രയുടെ ശരീരത്തിലുണ്ടായിരുന്ന മുറിവുകളുടെ ആഴവും രണ്ട് മുതല് രണ്ട് ദശാംശം എട്ട് സെന്റി മീറ്റര് വരെയായിരുന്നു.